See väide on ebakorrektne - pole võimalik üheselt aru saada, mis on selle füüsikaline või matemaatiline sisu. Võib ju oletada, et "kiirendus Maa pinnal" tähendab raskuskiirendust ja et selle kasvamine "G ruutjuure võrra" peaks tähendama raskuskiirenduse võrdelisust G ruutjuurega. Sel juhul on see väide vale, raskuskiirendus g on võrdeline  gravitatsioonikonstandi G endaga, mitte tema ruutjuurega:  g=GM/R²,  kus M on Maa mass ja R Maa raadius. (Loodan, et see R ruudus ikka kommentaariumis ilusasti näha jääb.) Võib-olla on väite esitajat (tekstist ei selgu, kas selleks on artikli autor ise või tema poolt tsiteeritav Michael Ovenden) eksitanud raskuskiirenduse pöördvõrdelisus Maa raadiuse ruuduga? Mõistatada võib mida iganes, sest väitel puudub selge sisu ja selle ainus toime lugejale on "teadusenäolisus", mis antud juhul alusetuks  osutub. Nii segaselt formuleeritud väide ei kõlba millegi poolt- ega vastuargumendiks. See ei kõlba millekski muuks kui negatiivseks näiteks, mis on palju hullem kui artikli alguses kritiseeritav Deepak Chopra "kvantmüstika"-tsitaat TM-ist, mis ei sisalda vähemalt otsest mõttetust ega valet. Meenub ütelus palgist ja pinnust oma ja teise silmas...